paragraph_text: Mark Raymond Woodforde (Adelaide, 23. rujna 1965.) je bivši profesionalni tenisač iz Australije. Najpoznatiji je kroz partnerstvo s Toddom Woodbridgeom u konkurenciji muških parova. Woodforde je rođen u Adelaideu, a profesionalno se tenisom počeo baviti 1984. Osvojio je četiri pojedinačna naslova, uključujući i dva puta turnir u rodnom gradu Adelaideu. Njegov najbolji rezultat na Grand Slamu u pojedinačnoj konkutenciji je polufinale na Australian Openu 1996. Woodforde je najpoznatiji po uspjesima u konkurenciji parova, nakon što je osvojio dvanaest Grand Slam naslova u karijeri - jedan Roland Garros, dva Australian Opena, tri US Opena, i rekordnih šest Wimbledona. Jedanaest tih pobjeda ostvario je u paru s Toddom Woodbridgeom, a jedan US Open 1989. s Johnom McEnroem. Osvojio je pet Grand Slam naslova u mješovitim parovima - jedan Roland Garros, dva Australian Opena, jedan US Open, i jedan Wimbledon, što ukupno čini 17 Grand Slam naslova u parovima.